Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 176/14/7701	Bardejov, 21.4.2014
EEČ : 2-54-57-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX Mesto
	trvalé bydlisko: XXXXX
dňa 26.02.2014 v čase o 07:30 hod. v záhradkárskej oblasti zvanej Mihaľov, kat. úz. mesta XXXXX, kovovým páčidlom roztiahol oko kovovej retiazke uzamykajúcej dvojkrídlovej vstupnú kovovú bránku vysokú 190 cm tvoriacu súčasť oplotenia pozemku záhradnej chatky majiteľa XXXXX, nar. 06.07.1953, trvalo bytom XXXXX, Ul. Sazavského č.17, bránku si otvoril a vnikol na pozemok záhradnej chatky k riadne uzamknutej záhradnej chatke, neslúžiacej na individuálnu rekreáciu, odkiaľ z drevenej psej búdy odcudzil dva kusy voľne položených kovových retiazok o dĺžke 94 cm a 300 cm, kde bol bezprostredne po spáchaní skutku na pozemku prichytený majiteľom XXXXX a následne obmedzený na osobnej slobode privolanou hliadkou OO PZ XXXXX, čím takto svojim konaním spôsobil majiteľovi záhradnej chatky XXXXX z Bardejova odcudzením uvedených kovových retiazok škodu vo výške 4.73,-Eur, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Obvodného oddelenia PZ v Bardejove sp. zn. ORP-130/BJ-BJ-2014 zo dňa 27.02.2014 bolo podľa § 206 ods. 1 Tr. poriadku vznesené obvinenie XXXXX, nar. XXXXX v XXXXX Meste, trvale bytom XXXXX, t.č. bytom XXXXX - Mihaľov, č. 133 - záhradná chatka, za prečin krádeže podľa § 212 ods. 2 písm. a/ Tr. zákona na tom skutkovom základe uvedenom v enunciáte tohto uznesenia. 

Po skončení skráteného vyšetrovania predložil dňa 01.04.2014 poverený príslušník Obvodného oddelenia PZ v Bardejove podľa § 209 ods. 1 Tr. poriadku Okresnej prokuratúre XXXXX vyšetrovací spis sp.zn. ORP-130/BJ-BJ-2014 s návrhom na podanie obžaloby.

Preskúmaním na vec sa vzťahujúceho vyšetrovacieho spisu bolo zistené, že sú splnené podmienky na postup prokurátora podľa ustanovenia § 216 Tr. poriadku, pretože obvinený XXXXX sa vo svojej výpovedi konanej dňa 07.03.2014 na Obvodnom oddelení PZ v Bardejove pred povereným príslušníkom PZ k spáchaniu skutku kladenému mu za vinu uznesením sp.zn. ORP-130/BJ-BJ-2014 zo dňa 27.02.2014 priznal, popísal jeho spáchanie               a oľutoval svoj čin. Taktiež urobil vyhlásenie, že spáchal skutok, za ktorý je stíhaný, a vyslovil súhlas s podmienečným zastavením trestného stíhania.

Obvinený XXXXX vo svojej výpovedi uviedol, že dňa 26.02.2014 okolo 07.00 hod. prechádzal okolo pozemku XXXXX, na ktorom má postavenú záhradnú chatku, a rozhodol sa, že sa pôjde pozrieť, či tam nie je niečo, čo by mohol ukradnúť a následne speňažiť. Kovovým roksorom roztiahol oká na kovovej retiazke s visiacim zámkom, ktorou bola zaistená bránka oplotenia, a po vojdení na pozemok našiel a zobral dve kovové retiazky. Keď sa išiel pozrieť k verande záhradnej chatky, pristihol ho tam majiteľ chatky XXXXX. Ten zavolal hliadku PZ, pričom ešte pred jej príchodom obvinený zahodil kovový roksor do kríkov.

Svedok XXXXX vo svojej výpovedi uviedol, že dňa 26.02.2014 na svojom pozemku pristihol XXXXX, pričom k svojej záhradnej chatke prišiel v ten deň asi o 07.30 hod. Hneď si všimol, že vstupná bránka na pozemok je otvorená, zaisťovacia kovová retiazka má vyhnuté oká, a uvidel tam cudzie kovové páčidlo. Pre veľkú hmlu obvineného hneď nespoznal, no následne zistil o koho ide. Povedal mu, aby počkal pri chatke, a on zavolal políciu. Obvinený tam ostal čakať na hliadku polície, a po jej príchode dobrovoľne vydal odcudzené retiazky. Poškodený si nárok na náhradu škody neuplatnil, nakoľko odcudzené veci mu boli vrátené, a retiazku zaisťujúcu vstupnú bránku si podľa jeho slov vie opraviť sám.  

	Z listinných dôkazov, a to záznamu o vrátení veci, zápisnice o vydaní veci, zápisnice o vrátení veci a uznesenia Obvodného oddelenia PZ v Bardejove zo dňa 26.02.2014 je zrejmé, že obvinený XXXXX dňa 26.02.2014 vydal odcudzené kovové retiazky v dĺžke 94 a 300 cm, ktoré boli toho istého dňa vrátené majiteľovi XXXXX.

Z charakteristík na obvineného XXXXX a odpisu registra trestov vyplýva, že XXXXX viedol riadny život, doteraz nebol súdne trestaný a v evidencii priestupkov Obvodného úradu XXXXX, odbor všeobecnej vnútornej správy nemá žiaden záznam. V mieste trvalého bydliska je hodnotený všeobecne, je vdovec na starobnom dôchodku, a žije v záhradnej chatke v záhradkárskej oblasti Mihaľov, kat. úz. mesto XXXXX. 

	V zmysle ustanovenia § 216 ods. 1 Tr. poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak

a/ 	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b/ 	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a
c/ 	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Pri prečine krádeže podľa § 212 ods. 2 písm. a/ Tr. zákona je trestná sadzba trestu odňatia slobody až na dva roky.

Vzhľadom na to, že u obvineného XXXXX boli splnené zákonné podmienky na postup podľa ustanovenia § 216 ods. 1 Tr. poriadku, bolo potrebné rozhodnúť tak, ako je uvedené vo výrokovej časti tohto uznesenia.

Obvinenému XXXXX bola v súlade s ustanovením § 216 ods. 2 Tr. poriadku určená skúšobná doba na 12 (dvanásť) mesiacov. Skúšobná doba začína plynúť právoplatnosťou tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Vladislava Slosarčíková
prokurátorka